Adri Darmadji Woko lair ing Ngayojakarta, tanggal 28 Juni 1951. Awit taksih sinau wonten sekolah menengah ing taun 1970, piyambakipun sampun nrésnani bab kasusastran. Ing taun 1972, piyambakipun mandhégani ngadegipun Kelompok Poci Bulungan, Kelompok Sastra Kuningan (1977), Kelompok Poci Jakarta (1979), Komunitas Negeri Poci (1993). Adri Darmadji ugi mbabar kalawarta "Sirkuit" lan "Sastra 80". Piyambakipun naté mlebet pawiyatan luhur ing Fakultas Hukum Universitas Jakarta (Unija), nanging mboten jangkep. Salajengipun ngrampungaken pendhidhikan lan nampèni gelar sarjana ing Sekolah Tinggi Publisistik (STP)/Institut Ilmu Sosial lan Pulitik Jakarta. Pakaryanipun awujud carita cekak, éséi sastra, artikel, lan geguritan dipunmot wonten sawenèh ariwarta lan kalawarta nasional antawisipun "Berita Yudha, Suara Karya, Merdeka, Berita Buana, Kompas, Sinar Harapan, Suara Pembaruan, Tjaraka, Selecta, Midi, Hai, Horison," lan sanèsipun. Kajawi punika, Adri Darmadji ugi nglampi kiprahipun wonten kagiyatan kasusastran kanthi dados juri adon-adon pamaosan geguritan. Ing jagat téater ugi naté dipunlampahi, nalika nyawiji wonten Teater Bulungan, Teater Saja, lan Teater Panuluh. Naskah ingkang naté dipunparagakaken antawisipun "Musuh Manusia" (Moliere) lan "NyanyianAngsa (Anton P. Chekov).